Тел-әҙәбиәт фәндәре бүлеге ултырышы махсус ҡарар ҡабул итә, профессор Эрдман фекере 7 октябрьҙә университет советына тәҡдим ителә. Совет әлеге фекерҙе хуплай һәм бындай һүҙлекте төҙөү өсөн (бында инде грамматика тураһында бөтөнләй һүҙ бармай) 3000 һумлыҡ бүләк билдәләй. Шул уҡ ваҡытта тел-әҙәбиәт фәндәре бүлегенә һүҙлек материал туплай алырҙай кеше билдәләргә тәҡдим итә. Студент Де-Мезон тап бына шундай булып сыға. Шунан һуң университет советы 1830 йылдың 8 ғинуарында үҙ яғынан эш планын талап итә, һәм попечитель Мусин-Пушкин, советтың татар теленең бик күп һүҙлеге кәрәккәне тураһында фекерен хуплап, уйланылған эште ентекләп эшләнгән программаһын төҙөргә тәҡдим итә.